“Standards ġodda ta' protezzjoni tad-dejta fl-UE kollha ġew adottati mill-UE s-sena l-oħra. Is-suċċess tagħhom jiddependi mhux biss fuq li l-Istati Membri jadattaw il-liġijiet nazzjonali għar-regoli l-ġodda, iżda wkoll fuq l-għarfien taċ-ċittadini dwar id-drittijiet ġodda tagħhom, u fuq li n-negozji fl-UE jkunu lesti meta r-regoli l-ġodda jidħlu fis-seħħ. Għandna sena waħda biex naħdmu mal-Istati Membri kollha u biex naħdmu flimkien mal-impriżi biex naraw li dan iseħħ. Din il-ħidma għandha tiġi intensifikata u msaħħa biex tiġi żgurata l-armonizzazzjoni u tiġi evitata l-frammentazzjoni fl-implimentazzjoni. Din is-sena stess se nniedu wkoll kampanja madwar l-UE biex inżidu l-għarfien sabiex l-Ewropej ikunu konxji dwar id-drittijiet tagħhom. Sena mil-lum, l-Unjoni Ewropea se tibda tibbenefika mill-istandards il-ġodda tal-protezzjoni tad-dejta. Sa minn Mejju tal-2018, ir-regoli l-ġodda tar-Regolament Ġenerali dwar il-Protezzjoni tad-Dejta se jidħlu fis-seħħ u se jagħtu bażi soda għall-prosperità tas-Suq Uniku Diġitali. Ir-regoli l-ġodda se jipproteġu d-dritt fundamentali taċ-ċittadini tal-UE għall-protezzjoni tad-dejta personali. Kulħadd se jibbenefika minn drittijiet ġodda u ċċarati. Pereżempju, ikollok id-dritt li tkun taf mill-aktar fis possibbli jekk d-dejta tiegħek tinsteraq jew tiġi żvelata. Se jkun ukoll aktar faċli għaċ-ċittadini li jilmentaw u jiksbu kumpens jekk jaħsbu li d-drittijiet tagħhom ma jkunux ġew rispettati. Irrispettivament minn fejn tkun maħżuna d-dejta tiegħek, għandek bżonn biss li tikkuntattja lill-eqreb awtorità tal-protezzjoni tad-dejta. B'sanzjonijiet sa erba' fil-mija tal-fatturat annwali, l-awtoritajiet se jkunu wkoll f'pożizzjoni li jinfurzaw ir-regoli l-ġodda. In-negozji se jibbenefikaw minn aktar ċertezza legali, b'sett wieħed ta' regoli madwar l-UE. Il-kumpaniji se jkollhom għalfejn ikollhom x'jaqsmu biss ma' awtorità superviżorja waħda, minflok ma' 28, bħalma hu l-każ issa. Dan se jagħmel l-affarijiet mhux biss aktar sempliċi, iżda wkoll irħas. L-SMEs jibbenefikaw minn eżenzjonijiet biex jiġi żgurat li r-regoli jkunu adattati għall-bżonnijiet u l-kapaċità ta' kumpaniji żgħar. B'mod aktar ġenerali, l-ekonomija tad-dejta tista' tippermetti t-tkabbir tan-negozju, timmodernizza s-servizzi pubbliċi u tagħti s-setgħa liċ-ċittadini. L-ekonomija tad-dejta tappoġġa t-tkabbir, tgħin biex jiġu mmodernizzati s-servizzi pubbliċi u tagħti s-setgħa liċ-ċittadini. Billi d-dejta mhux personali ma taqax taħt ir-Regolament dwar il-Protezzjoni tad-Dejta, il-moviment liberu ta' tali dejta jista' jkun limitat f'livell nazzjonali jew reġjonali. Il-Kummissjoni se toħroġ bi proposta leġiżlattiva biex tiggarantixxi l-fluss liberu tad-dejta aktar tard fl-2017 u proposta oħra li tippromwovi l-aċċessibbiltà u l-użu mill-ġdid tad-dejta pubblika. Fl-2018, l-istandards għoljin ta' protezzjoni tad-dejta tal-Ewropa fl-aħħar se jsiru realtà. Huwa kruċjali li nagħmluhom jiffunzjonaw fil-prattika.” Sfond: Il-pakkett tar-riforma tal-protezzjoni tad-dejta tal-UE daħal fis-seħħ f'Mejju 2016 u se jibda japplika minn Mejju 2018. Huwa jinkludi r-Regolament Ġenerali dwar il-Protezzjoni tad-Dejta u d-Direttiva dwar il-Protezzjoni tad-Dejta għall-pulizija u s-settur tal-ġustizzja kriminali. Għal aktar informazzjoni: Mistoqsijiet u Tweġibiet - Pakkett ta' riforma tal-protezzjoni tad-dejta Mistoqsijiet u Tweġibiet - dwar ir-reviżjoni ta' nofs it-terminu tal-istrateġija tas-Suq Uniku Diġitali tal-2015 Ir-regoli l-ġodda tal-UE dwar il-protezzjoni tad-dejta